Národná rada Slovenskej republiky

## **VII. volebné obdobie**

Číslo: CRD-941/2019

**1424a**

# **I n f o r m á c i a**

**o prerokovaní vládneho návrhu zákona**, **ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa menia a dopĺňajú niektoré zákony (tlač 1424) v druhom čítaní vo výboroch Národnej rady Slovenskej republiky**

**I.**

Národná rada Slovenskej republiky uznesením č. 1766 z 10. mája 2019 pridelila vládny návrh zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa menia a dopĺňajú niektoré zákony (**tlač 1424**) na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárske záležitosti

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa menia a dopĺňajú niektoré zákony (**tlač 1424**) prerokovali a odporúčali schváliť:

* Ústavnoprávny výbor Národnej rady Slovenskej republiky uznesením č. 621 z 11. júna 2019 a
* Výbor Národnej rady Slovenskej republiky pre verejnú správu a regionálny rozvoj uznesením č. 220 z 13. júna 2019.

Výbor Národnej rady Slovenskej republiky pre hospodárske záležitosti Výbor **neprijal k predmetnému návrhu zákona uznesenie**, keďže navrhnuté uznesenie nezískalo potrebný súhlas nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Výbor Národnej rady Slovenskej republiky pre sociálne veci o predmetnom návrhu zákona nerokoval, pretože podľa § 52 ods. 2 zákona Národnej rady Slovenskej republiky   
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

**IV.**

Z uznesení výborov Národnej rady Slovenskej republiky uvedených pod bodom III tejto informácie vyplývajú nasledovné pozmeňujúce a doplňujúce návrhy:

1. **K čl. I, 19. bodu**

V čl. I, 19. bode, § 10 ods. 13 písm. b) 3. bode sa slovo „bytu“ nahrádza slovami „nájomného bytu“.

Pozmeňujúci návrh pojmovo precizuje novelizované ustanovenie v zmysle navrhovaného znenia § 10 ods. 13.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

1. **K čl. I, 20. bodu**

V čl. I, 20. bode, § 10 ods. 14 sa slová „Na zmenu podmienky“ nahrádzajú slovami „Na zmenu výšky príjmu domácnosti podľa prvej vety“.

Pozmeňujúci návrh terminologicky koriguje a spresňuje navrhovaný text.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

1. **K čl. I, 25. a 27. bodu**

V čl. I, 25. bode [§ 12 ods. 3 písm. d)] a 27. bode [§ 13 ods. 1 písm. c)] sa slová „vkladá slovo“ nahrádzajú slovami „vkladajú slová“.

Pozmeňujúci návrh legislatívno-technickej povahy.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

1. **K čl. I, 37. bodu**

V čl. I, 37. bode, § 14c ods. 1 písm. c) sa za slovo „žiadateľ“ vkladajú slová „v zmluve“ a v písm. d) sa za slovo „že“ vkladajú slová „v zmluve“.

Pozmeňujúci návrh zosúlaďuje znenie predmetného ustanovenia so znením § 13 ods. 2 písm. g) a § 14 ods. 1 platného znenia zákona.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

1. **K čl. I, 46. bodu**

V čl. I, 46. bode [§ 18 ods. 2 písm. d)] sa slová „sa slovo“ nahrádzajú slovami „sa druhé slovo“.

Pozmeňujúci návrh precizuje novelizačný bod v zmysle presného definovania meneného ustanovenia.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

1. **K čl. I, 50. bodu**

V čl. I, 50. bod (§ 18 ods. 7) znie:

„50. V § 18 ods. 7 sa slová „odsekov 1 až 6“ nahrádzajú slovami „odsekov 1 až 5“.

Pozmeňujúci návrh koriguje znenie vnútorného odkazu na základe vypustenia odseku 4 v § 18 (čl. I, 48. bod návrhu zákona).

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**V.**

Návrh spoločnej správy, vrátane stanoviska gestorského výboru, prerokoval Výbor Národnej rady Slovenskej republiky pre hospodárske záležitosti na 84. schôdzi dňa 18. júna 2019. Spoločná správa, ani stanovisko gestorského výboru **neboli schválené**, keďže návrh stanoviska gestorského výboru (odporúča Národnej rade Slovenskej republiky predmetný návrh zákona schváliť) ani návrh spoločnej správy, nezískali súhlas potrebnej väčšiny.

Predsedníčka Výboru Národnej rady Slovenskej republiky zároveň určila za spoločného spravodajcu poslanca Národnej rady Slovenskej republiky **Štefana Vavreka,** ktorý predkladá predmetnú informáciu a bude navrhovať ďalší postup (§ 80 ods. 2 rokovacieho poriadku Národnej rady Slovenskej republiky).

Bratislava 18. júna 2019

Jana **K i š š o v á**, v.r.

predsedníčka Výboru NR SR

pre hospodárske záležitosti